Varsitybeker: Maties het Tuks in hul visier | Netwerk24
Deur Marnus Kok 15 April 2019 10:11
Baie min kenners sal geld daarop verwed dat die Maties nie Maandag hul Varsitybeker-titel suksesvol teen Tuks in Stellenbosch gaan verdedig nie.
Die Maties troon immers uit en behalwe dat hulle onoorwonne is, het hulle min tot geen genade vir hul teenstanders vanjaar betoon.
Maties het Tuks in hul visier. Edwill van der Merwe, vleuel van die Stellenbossers, vier sy drie in die halfeindstryd teen die Shimlas. Foto: Gallo Images
Maar in Pretoria is 'n man wat dink hy het die doepa om die Stellenbossers te klop.
Nollis Marais, afrigter van Tuks, het immers naam in dié reeks gemaak toe hy die Pretorianers in 2012 en 2013 na die titel gelei het.
"Ons gee onsself 'n kans, al dink niemand anders ons kan wen nie. Dit is eintlik eenvoudig, niemand het ons ook in 2013 'n kans gegun nie.
"Ek het aan die begin van die jaar geweet dit gaan moeilik wees omdat ons 'n jong span het, maar die spelers speel regtig vir mekaar," sê Marais.
Dat dit 'n jong span is, is nie allermins nie, slegs die losskakel, Tinus de Beer, en die vleuel Dewald Naudé, wat Maandag in die opdrafspan is, was in Tuks se beginspan wat in 2017 (met Pote Human as breier) die titel teen die einste Maties gewen het.
Die ervare Tinus de Beer, losskakel van Tuks, verstaan die druk wat met eindstryde gepaardgaan. Foto: Gallo Images
Maar Hawies Fourie, afrigter van die Maties, sê daar is nie sprake dat die vonkelwynproppe voortydig uit is nie.
" 'n Eindstryd is uniek en die vorige nege wedstryde (vanjaar) maak nie saak nie. Ons voorbereiding die afgelope week was goed en ek is oortuig dat die spelers aangeskakel sal wees," sê Fourie.
Die Maties het 'n terugslag beleef met die nuus dat hul gereelde kaptein, die slot Johan Momsen, en die skrumskakel, Logan Boonzaaier, die eindstryd weens beserings gaan misloop.
Maar die Stellenbossers word kwalik hierdeur verswak. Die ervare flank Chris Massyn, wat Tuks in 2017 aangevoer het, sal die Maties lei, terwyl nog 'n ou hand, Remu Malan, die nr.9-trui sal dra, met Brendon Nell, broer van die oud-Blitsbok Ryan Nell, as sy adjunk.
Hoe ervare die Maties is word onderstreep deur die feit dat Malan en die senter Chris Smit elkeen in hul vierde Varsitybeker-eindstryd speel.
* Maties sal in die hoofvoorwedstryd om 16:00 sy titel in die eindstryd van die Young Guns teen die Pukke verdedig, met die jong Stellenbossers wat vanjaar onoorwonne is.
* In die eerste wedstryd van die dag (14:00), sal Vishuis van Kovsies mik om die Koshuisliga-titel 'n vierde jaar in 'n ry te wen, wanneer hy Patria van die Pukke, ook in Stellenbosch, die stryd aansê.
Patria, wat die afgelope drie jaar in die eindstryd vasgeval het, was laas in 2011 baas.
Albei die voorwedstryde word regstreeks op SS 1 en SS 8 uitgesaai.
Maties: Reinhardt Fortuin, Munier Hartzenberg, David Brits, Chris Smit, Edwill van der Merwe, Jordan Chait, Remu Malan, Stephan Streicher, Chris Massyn (k), Johann van Niekerk, Ben-Jason Dixon, Zirk Jansen, Sazi Sandi, Daniel Jooste, Wayrin Losper. PLAASVERVANGERS: HJ Luus, Leon Lyons, Piet-Louw Strauss, Mitchell Carstens, Jesse Johnson, Brendon Nell, Anton du Toit, Callie Nel.
Tuks: Vaughen Isaacs, Dewald Naudé, Lourens Pretorius, Erich Cronjé, Irvin Ali, Tinus de Beer, Theo Maree, Denzel Hill, Hanru Sirgel, Stephan Smit, Ruan Nortjé, Marius Verwey (k), Jean-Pierre Smith, Johan Grobbelaar, Etienne Janeke. PLAASVERVANGERS: Werner Fourie, Jacobus Eloff, Bart le Roux, Brian Leitch, Raegan Oranje, Damian Bonaparte, Xolisa Guma, Ewart Potgieter.